TISCOส่อไม่สดใสโบรกหั่นเป้ากำไรปีนี้
ทิสโก้ไฟแนนเชียลฯ ไม่สดใส รายได้ดอกเบี้ยลดลง หนี้เสีย-รายจ่ายบาน ส่อหั่นเป้ากำไรปีนี้
15 ม.ค. 2555

ทิสโก้ไฟแนนเชียลฯ ไม่สดใส รายได้ดอกเบี้ยลดลง หนี้เสีย-รายจ่ายบาน ส่อหั่นเป้ากำไรปีนี้
นักวิเคราะห์บริษัทหลักทรัพย์ (บล.) กรุงศรี แนะนำ “ขาย” หุ้นบริษัททิสโก้ไฟแนนเชียลกรุ๊ป (TISCO) หลังปรับลดมูลค่าพื้นฐานเหลือเพียงหุ้นละ 36.50 บาท จากเดิมคาดไว้ที่ 42.75 บาท ขณะที่นักวิเคราะห์หลายแห่งยังคงแนะนำ “ซื้อ” และ บล.ดีบีเอส วิคเคอร์ส (ประเทศไทย) ให้ “ถือ” หุ้น
TISCO แจ้งผลงานไตรมาส 4 ปี 2554 มีกำไรสุทธิเพียง 676 ล้านบาท ลดลง 1% จากช่วงเดียวกันปีก่อนและลดลง 25% จากไตรมาส 3 ซึ่งต่ำกว่าประมาณการของ บล.กรุศรี ประมาณ 15.3% เนื่องจากรายได้ดอกเบี้ยสุทธิลดลงค่อนข้างมาก เหลือเพียง 2.8% เพราะต้นทุนการเงินเร่งตัวขึ้น และลูกค้าหยุดชำระดอกเบี้ยท่ามกลางหนี้เสียเพิ่มขึ้น 14.8% จากไตรมาส 3 เป็น 2,600 ล้านบาท นอกจากนี้ค่าธรรมเนียมต่ำกว่าคาด ขณะที่เกิดภาษีจ่ายสูงกว่าคาด
บล.กรุงศรี ได้ปรับลดประมาณการกำไรสุทธิปี 2555 ลง 12% เหลือ 3,400 ล้านบาท หรือเติบโตจากปีก่อนเพียง 4.2% หลังลดสมมติรายได้ดอกเบี้ยสุทธิจาก 3.2% เหลือ 2.8% และรายได้ค่าธรรมเนียมลดจาก 12% เหลือ 8% 
นักวิเคราะห์ บล.ทรีนีตี้ แนะนำซื้อลงทุนเมื่อราคาหุ้นอ่อนตัวลง โดยให้ราคาเหมาะสม 54 บาท และอัตราผลตอบแทนปันผล 7% 
“ทิสโก้ ยังจะเติบโตดีในปี 2555 จากนโยบายรถยนต์คันแรก แต่บริษัทเริ่มมีความเสี่ยงจากมาตรการเก็บค่าธรรมเนียมตั๋วแลกเงิน จึงมีโอกาสที่จะปรับลดประมาณการกำไรปีนี้และปีหน้าลง” บล.ทรีนีตี้ระบุ
ด้าน บล.เมย์แบงก์ กิมเอ็งคงคำแนะนำ “ซื้อ” ราคาเป้าหมาย 41.50 บาท แม้กำไรทั้งปี 2554 โต 13% ต่ำกว่าที่คาดไว้เล็กน้อย แต่ปีนี้กำไรเติบโต 15% จุดเด่นของ TISCO อยู่ที่อัตราผลตอบแทนจากส่วนผู้ถือหุ้น (ROE) อัตราผลตอบแทนปันผลสูงสุดในกลุ่ม